Ένα ιδιαίτερο και σπάνιο εύρημα, που φανερώνει τη διαχρονική σημασία του Μαραθώνα ως τόπου μνήμης για την αρχαία Αθήνα, πριν και μετά τη μεγάλη μάχη του 490 π.Χ., αποκαλύφθηκε το 2016, κατά τη διάρκεια της πανεπιστημιακής ανασκαφής στη θέση Πλάσι.

Πρόκειται για έναν κτιστό τάφο πολεμιστή, των πρώιμων μυκηναϊκών χρόνων (περ. 1600 π.Χ.), ο οποίος ήταν οπλισμένος με ξίφος, δόρυ, εγχειρίδιο, μαχαίρι και βέλη. Σχεδόν μια χιλιετία αργότερα, στους πρώιμους ιστορικούς χρόνους (περ. 700 π.Χ.), ο τάφος αποκαλύφθηκε από τους κατοίκους του δήμου Μαραθώνα, οι οποίοι άφησαν τα όπλα στη θέση τους, συνέλεξαν με προσοχή και σχολαστικότητα τα οστά του νεκρού, πιθανώς θεωρώντας ότι ανήκει σε έναν προαιώνιο μυθικό ήρωα και ίδρυσαν πάνω από τον τάφο ένα ιερό προς τιμήν του.

ΤΟΜΈΑΣ ΑΡΧΑΙΟΛΟΓΊΑΣ ΚΑΙ ΙΣΤΟΡΊΑΣ ΤΗΣ ΤΈΧΝΗΣ/ΕΚΠΑ Μυκηναϊκός λακκοειδής τάφος πολεμιστή στο Πλάσι Μαραθώνα.

Το ιερό αυτό καταστράφηκε την εποχή της μεγάλης μάχης, πολύ πιθανόν από τον περσικό στρατό και εγκαταλείφθηκε, αφού πλέον τον κυρίαρχο τόπο ιστορικής μνήμης στην περιοχή αποτέλεσε ο Τύμβος του Μαραθώνα.

Η Πανεπιστημιακή Ανασκαφή στο Πλάσι Μαραθώνα.

Όλα τα ευρήματα θα παρουσιαστούν την Παρασκευή 7 Απριλίου, στις 5 το απόγευμα, στο πλαίσιο του 11ου Επιστημονικού Συμποσίου «Ανασκαφή και Έρευνα XI» που διοργανώνει ο Τομέας Αρχαιολογίας και Ιστορίας της Τέχνης του Εθνικού και Καποδιστριακού Πανεπιστημίου Αθηνών (ΕΚΠΑ), στις 6 και 7 Απριλίου (9 το πρωί με 8 το βράδυ), στο κεντρικό κτήριο του Πανεπιστημίου Αθηνών (Πανεπιστημίου 30).

ΤΟΜΈΑΣ ΑΡΧΑΙΟΛΟΓΊΑΣ ΚΑΙ ΙΣΤΟΡΊΑΣ ΤΗΣ ΤΈΧΝΗΣ/ΕΚΠΑ Ορθογώνιος περίβολος ιερού που ιδρύθηκε πάνω από το μυκηναϊκό τάφο στο Πλάσι Μαραθώνα.

Στο Συμπόσιο θα παρουσιαστεί το ερευνητικό έργο των μελών του Τομέα, ενώ η ειδική συνεδρία της Παρασκευής θα αφορά τα αποτελέσματα της πανεπιστημιακής ανασκαφής στο Πλάσι Μαραθώνα. Η ανασκαφή διεξάγεται από το 2014 σε μικρή απόσταση από τον Τύμβο του Μαραθώνα.

naftemporiki.gr